Михайло Рошко

**Миха́йло Миха́йлович Рошко́** (смт Міжгіря, Міжгірськый район, Закарпатська область) є украйинськый и русинськый писатель, літературознатель-американішта, журналіста, лавреат літературної премії им.&nbsp;Ф.&nbsp;Потушняка, котрый має творы по украйинськы, по русинськы тай по російськы. Ексдекан факултета чужоземної філолоґії Ужгородського націоналного університета.

## Животопис

Родив ся 24.&nbsp;авґуста 1964 тай урус у Міжгірьови. Служив у Совєтськуй армії на Мадярах.

У 1990.&nbsp;рокови кунчив філолоґічный факултет Ужгородського державного університета, де штудовав російськый язык тай літературу, а у період 1990–1995 робив выкладачом російської літературы. У 1995.&nbsp;році завершив штудії анґліцького языка и літературы на факултетови романо-ґерманської філолоґії тай перевюг ся на посаду старшого выкладача катедры французського языка тай зарубіжної літературы того такой факултета.

У 1995–1998.&nbsp;роках робив на телевізії у Закарпатськуй областнуй державнуй телерадіокомпанії (теперь „Суспільне Ужгород“).

Член правліня Закарпатської орґанізації Націоналної спулкы писателюв Украйины, член Націоналної спулкы журналістув Украйины.

Доцент, кандидат філолоґічных наук, завідовач катедров зарубіжної літературы и французького языка. Быв раз заступником декана, а пак у 2011 и деканом факултета романо-ґерманської філолоґії (теперь факултет чужоземної філолоґії) Ужгородського націоналного університета. Кандидатська дисертація была присячена творьбі Кена Кізі; защищав ї Рошко у Кийові, в інститутови літературы им.&nbsp;Т.&nbsp;Г.&nbsp;Шевченка НАН Украйины.

У 2024.&nbsp;рокови быв задержаный за братя взяток. На днешньый день иде правовый процес над Михайлом Рошком. Позад того є удстороненый уд посады декана тай заміненый исповнявучов обовязкы декана Сніжанов Голик.

## Творьба тай нагороды

### Телевізія
Лавреат Першого всеукрайинського телефестивала „Україна — диво дивовижне“ (1996). Дустав другу премію за телефілм „Землі тяжіння“ (реж.&nbsp;Илія Юрковецькый, опер.&nbsp;Степан Копрушак). У 1996 проходив стажованя на телестудіях у штатови Ню Йорк, де накрутив телефілм „Як ся маєш, Америко?“, котрый называт першым кіном за США на закарпатськуй телевізії. У 1997.&nbsp;рокови стажовав ся у Шкоції, де накручовав телефілмы „Як ся маєш, Шотландіє?“ тай „Як ся маєш, Англіє?“ (1998). Пак продовжив серію телефілмом „Як ся маєш, Німеччино?“.

### Краснописемна література
* зберька оповідань „Коли шепоче дощ“ (1991);
* зберька оповідань за армійську „дєдовщину“ „Там, где нет женщин“ (1993), щи потовмачена по французькы;
* зберька оповідань „Кривавий місяць над Минчелом“ (1999, 2000), за котру у 2000.&nbsp;роковистав лавреатом областної літературної премії им.&nbsp;Ф.&nbsp;Потушняка у жанрі прозы;
* містична повість „Ревнощі з того світу“ (2004);
* роман „Потойбічна суперниця“ (2009), за котрый дустав нагороду „Выбор выдавателюв“ уд „Коронації слова“;
* зберька убраных журналістськых творув „Світами, книжками, серцями“ (2011);
* зберька оповідань „Пастка“ (2020), поділена на чотыри розділы: любовні вповіданя; украйинськоязычні верзії оповідань за „дєдовщину“; пудкарпатські трилеры; філозофські роздумы тай медитативні оповіданя. Булшина из творув удну написані молодым Рошком.
Оповіданя друковав у журналах тай ґазетах: „Карпатський Край“, „Дукля“, „Тиса“, „Зелені Карпати“, „Молодь Закарпаття“, „Ужгородський університет“ тай другых; в антолоґіях прозы: „Проза Закарпаття ХХ&nbsp;ст.“ (2004), „Дитяча література Закарпаття“ (2005), „Творчість джинсового покоління“ (2007), „Джинсове покоління II. Корзо“ (2008) тай другых.

### Научна література

* моноґрафія „Художній світ романів Кена Кізі: ‚Політ над гніздом зозулі‘ та ‚Часом нестерпно кортить‘“ (2002);
* „Постмодернізм у зарубіжній літературі“ (2003);
* „Розкодування (літературознавчі розвідки)“ (2009, 2010), за котроє у 2011.&nbsp;рокови дустав премію им.&nbsp;Ф.&nbsp;Потушняка;
* булше ги 30&nbsp;стати у фаховых научных уданях.

## Політична карєра
Двараз ся балотовав на депутата: у 2010.&nbsp;рокови быв убратый в Ужгородську варошську раду, а у 2020.&nbsp;рокови ишов на уберанкы у Закарпатську областну раду уд партії „Команда Андрія Балогы“, айбо пруйграв уберанкы.

## Правовый процес
Подля податкув містного журналісты Віталія Глаголы, у 2024.&nbsp;рокови Михайлу Рошкови была оглашена пудозра за частьов №3 статі №368 Криміналного кодекса Украйины („неправомірна выгода у великому розмірови вадь дуставаня такої выгоды службовов особов, котра занимат удповідалноє положеня…“) за 24&nbsp;трафункы братя взяток на ворошну суму 30&nbsp;000&nbsp;америцькых доларув. Поліція дакулко місяцюв слідила за Рошком тай зафіксовала епізоды братя взяток у службовому кабінетови. Были обникані кабінет Михайла Рошка, його хыжа тай мотор. 1.&nbsp;юлія 2024 слідчый судя Андрій Иванов убрав про Михайла Рошка запобіжну міру 60&nbsp;днув держаня пуд вартов из можностьов заплотити 180&nbsp;000&nbsp;₴ залога — залуг быв нараз внесеный, айбо прокуратура подала апелацію про увеличеня розміра залога до 3&nbsp;міліонув&nbsp;гривень.

Моментално Михайло Рошко мусит не лишати населеный пункт, де фактично быват без позволеня слідчого вадь прокурора; голосити слідчому, прокуророви, слідчому судьови тай суду за зміну свойого міста бываня тай роботы; тай здасти орґанам державної власти свої паспорты тай другі документы, котрі давут право на выход за границю.

З позиції декана факултета чужоземної філолоґії УжНУ быв удстороненый тай заміненый исповнявучов обовязкы декана Сніжанов Голик.

## Удкликованя

* Офіціалный сайт писателя
* LiveJournal Михайла Рошка

## Референції


Катеґорія:Русиньскы писателї
Катеґорія:Русиньскы умелцї
Катеґорія:Украинскы писателе